Lukašenka lahendab kõik Venezuela probleemid    Delfi teatab, et Valgevene president Aljaksandr Lukašenka kinnitas oma Venezuela ametivennale Hugo Chávezile, et ta suudab leida lahenduse igale Caracase ees seisvale probleemile.    Chávez saabus Minskisse teisipäeval  pärast visiiti Venemaale. Pärast Valgevenet külastab ta Portugali ja Hispaaniat, vahendab RIA Novosti.    Lukašenka ütles, et lisaks majanduslikele sidemetele on Minski ja Caracase vahel "tõeline sõprus" ja Valgevene on valmis leidma sõbraliku, vennaliku lahenduse ükskõik millisele Venezuela probleemile.    "Öelge meile, mida me peame tegema ja me teeme seda," lisas Lukašenka.    "Meie jaoks oleks mõeldamatu mitte külastada oma reisil Minskit, et kinnitada sügavaid sõbralikke  tundeid valgevene rahva vastu," ütles Venezuela president vastuseks.    Kahepoolne kaubavahetus Valgevene ja Venezuela vahel suurenes 2008. aasta esimese viie kuu jooksul 268 protsenti 50 miljoni dollarini.    Valgevene ekspordib Venezuelasse väetisi, veoautosid, eriotstarbelisi sõidukeid, põllumajandusmasinaid, piimapulbrit ja rehve. Samuti on kahel riigil ühisprojektid naftatööstuses, maavärinate uurimises, gaasivarustuses, ehituses, tööstuses ja põllumajanduses.    Mõlemad  riigid on ka ülikriitilised Ameerika Ühendriikide välispoliitika suhtes.